Wednesday, 26 August 2015
Nyurat, Nyurat, lan Nyurat
Olih: I Putu Supartika
Para pangawi lan samian sané seneng ring sastra Bali Modérn, pastika sampun uning ring I Déwa Nyoman Raka Kusuma utawi sané ketah kauningin IDK Raka Kusuma. Dané wantah silih sinunggil pangawi sastra Bali Modérn sane produktif lan sampun kaloktah ring sajebag Bali lan pinaka silih sinunggil tetua sastra Bali Modérn ring Bali. Dané taler sampun naanin polih makudang-kudang penghargaan minakadi Widya Pataka saking Gubernur Bali lan Sastra Rancagé. Dané taler sampun ngawedar makudang-kudang cakepan puisi lan satua cutet mabasa Bali lan puisi miwah satua cutet dané naanin kawedar ring makudang-kudang koran wiadin majalah.
Bali patut bangga maduwé IDK Raka Kusuma. Krana mawit saking reriptan-reriptané, dané sareng nglestariang basa lan sastra Bali. Ring kawéntenan basa Baliné sané sayan-sayan katinggalin, dané setata ngobarang semangat para yowana Baliné mangda sareng-sareng ngaraménin lan nyurat sastra Bali Modérn. Yadiastun nénten ja molihang asil sané ageng saking nyurat punika, nanging dané nénten ja nyingakin asil sané kapolihang, krana dané bangga ngabdi ring basa Bali mawit saking nyurat puisi lan satua cutet mabasa Bali. Dané nénten naanin ngitung untung rugi masesuratan. Sané pinih utama dané nyurat, nyurat, lan nyurat, asil punika nomer kalih.
Dané sané mangkin dados pamucuk Sanggar Buratwangi Amlapura, taler sareng-sareng membina lan membimbing para yowana Baliné sané seneng ring sastra Bali Modérn. Dané taler sareng-sareng mapitulung tekéning para yowanané sané jagi nerbitang reriptannyané antuk dana saking Sanggar Buratwangi, khususné ring para yowanané sané wénten ring sajebag jagat Amlapura. Pengalaman-pengalaman dané ri kala nyurat katerusang ring para yowanané sané seneng ring sastra Bali Modérn. Lan dané bangga yéning wénten penerus sastra Bali Modérn.
“Napi sané wénten ring kayuné, rarisang surat,” kénten dané naanin mituturin titiang ri kala titiang rawuh ka jeroné sané magenah ring BTN Kecicang Indah, Amlapura. Dané taler maosang “sajelék-jelék pakaryan i raga kari luungan katimbang luung sakéwala nyonték utawi mlagiat kakawian anak lianan.” Indiké punika sané jagi anggén titiang sasekelan idup tur jagi dadosang titiang sundih ri kala titiang malajah ngripta puisi wiadin satua cutet.
Sané mangkin dané kari produktif pisan nyurat. Napiké nyurat puisi Bali Modérn, satua cutet mabasa Bali miwah mabasa Indonésia. Dané akéh maduwé tambunan reriptan sané sampun jangkep jagi katerbitang. Nénten wénten galah sané nénten kaanggén nyurat. Dané jakti-jakti mangabdi ring sastra Bali Modérn mawit ati sané tulus. Yadiastun dané sibuk nyalanin swadarma dados guru pangajian ring SD Saraswati Amlapura, nika nénten ja dados pialang ri kala dané nyurat. Nyurat ngawinang kenehé liang, lan ulian nyurat taler i raga pacang polih sawitra, kénten dané maosang.
Yadiastun dané sampun akéh nerbitang cakepan puisi, satua cutet, miwah novélét nanging dané tetep ngandapang raga sakadi patapan padiné. Ring déwék titiangé dané taler mawicara sakadi puniki: tiang boya ja pacang nguruin Putu, nanging driki ngiring sareng-sareng malajah, tiang masih kantun malajah, tiang polih pengalaman sané lebihan tekéning Putu, tiang wajib nuladang pengalaman tiangé tekéning dik Putu, dumadak ja wénten pikenoh nyané. Titiang makenyem ngwales pawicaran dané. Titiang taler bangga sida matemu sareng IDK Raka Kusuma.
IDK Raka Kusuma patut kadadosang pinaka teladan ri kalaning i raga nyurat sastra Bali Modérn. Napimalih ring sang sané wau malajah nyurat sakadi déwék titiangé. Akéh paplajahan sané kapolihang saking IDK Raka Kusuma. Semangat, komitmen, lan kauletan dané patut pisan kadadosang sundih ri kala i raga masesuratan. Ngiring sareng-sareng lestariang sastra Bali Modérn-é. sampunang ngitung asil, sané pinih utama i raga sampun ngicénin sané pinih becik ring Basa Bali khusuné sastra Bali Modérn.
Selumbung, Januari 2015
Subscribe to: Post Comments (Atom)
eng_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn eng_Latn